Broj: 711-I-2008-M-159/23-02-19

Zagreb, 22. rujna 2023.

**PETRANA BREČIĆ**

Ravnatelj Klinike za psihijatriju Vrapče

**Predmet: mišljenje na zahtjev obveznice Petrane Brečić,**

- daje se

Povjerenstvo za odlučivanje o sukobu interesa (dalje: Povjerenstvo) dana 07. rujna 2023. pod brojem 711-U-6856-M-159/23-01-28 zaprimilo je zahtjev za davanjem mišljenja koji je podnijela obveznica Petrana Brečić, ravnateljica Klinike za psihijatriju Vrapče.

U podnesenom zahtjevu obveznica postavlja upit smije li joj Hrvatsko psihijatrijsko društvo financirati troškove odlaska na Kongres povodom 18. hrvatskih psihijatrijskih dana u Poreču 08. listopada 2023. godine, a koji se sastoje od putnih troškova, troškova smještaja i kotizacije. Također je navela da je Hrvatsko psihijatrijsko društvo neprofitna udruga te stoga Klinika za psihijatriju Vrapče s njom nije imala oblike suradnje koji bi se smatrali naplatnim pravnim poslovima niti će ubuduće imati takve poslove uzimajući u obzir neprofitnu narav udruge.

Nadalje, Povjerenstvo je povodom zahtjeva obveznice za davanjem mišljenja Povjerenstva, a vezano za utvrđivanje činjenica potrebnih za davanje mišljenja, zatražilo od obveznice da se očituje je li članica Hrvatskog psihijatrijskog društva i je li na Kongres povodom 18. hrvatskih psihijatrijskih dana pozvana u svojstvu ravnateljice Klinike za psihijatriju Vrapče ili u svojstvu stručnjakinje iz područja psihijatrije.

Obveznica se na traženje Povjerenstva očitovala dana 12. rujna 2023. i navela da je članica Hrvatskog psihijatrijskog društva te da je na Kongres povodom 18. hrvatskih psihijatrijskih dana pozvana u svojstvu stručnjakinje iz područja psihijatrije.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 25. sjednici održanoj 22. rujna 2023., obveznici daje mišljenje, kako slijedi.

Povjerenstvo ističe da iz zahtjeva za mišljenjem obveznice proizlazi da je Hrvatsko psihijatrijsko društvo neprofitna udruga čiji je obveznica član te da će kao članica iste i stručnjakinja iz područja psihijatrije sudjelovati na Kongresu povodom 18. hrvatskih psihijatrijskih dana.

Obzirom je i člankom 18. stavkom 5. ZSSI-a propisano da obveznici mogu biti čak i članovi upravnih i nadzornih tijela najviše dviju neprofitnih udruga bez prava na naknadu ili primanje dara u toj ulozi, osim prava na naknadu putnih i drugih opravdanih troškova, nema zapreke da ravnateljici Klinike za psihijatriju Vrapče, Hrvatsko psihijatrijsko društvo kao svojoj članici financira troškove sudjelovanja na gore navedenom Kongresu, a koji se sastoje od putnih troškova, troškova smještaja i kotizacije.

Međutim, ukazuje se obveznici da je sukladno članku 9. ZSSI-a, u slučaju eventualnih budućih poslovnih odnosa između Klinike za psihijatriju Vrapče i Hrvatskog psihijatrijskog društva dužna izuzeti se od sudjelovanja u postupcima i donošenju odluka.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Petrana Brečić, elektroničkom dostavom
2. Objava na internetskoj stranici
3. Pismohrana